Som aktiv vandt Staffan Olsson to gange verdensmesterskabet og fire gange europamesterskabet med Sverige. Også som træner har den langhårede svensker haft succes. Hammarby er gjort til nationale mestre to gange. Ifølge Ekstra Bladet forsøger AaB Håndbold at lokke Olsson til Aalborg. Her skal han afløse Per Jessen, som stopper i AaB til næste sommer. AaBs sportsdirektør Jan Larsen ønsker ikke at kommentere, hvorvidt Olsson er et emne for AaB. - Selvfølgelig ved vi hvem Staffan Olsson er, men vi er ikke i konkrete forhandlinger med nogen endnu. Vi har snakket med flere mulige emner, som man altid gør, når man skal have ny træner, siger sportsdirektør Jan Larsen. Jan Larsen håber, at AaB Håndbold kan præsentere Per Jessens afløser om tre uger.

Referat:
To gange har den svenske håndbold legende Staffan Olsson gjort Hammarby til svenske håndboldmestre, og det har gjort indtryk i AaB. Ekstra Bladet skriver i dag, at AaB har udset sig svenskeren som afløser for Per Jessen.